b'\n_START_ARTICLE_\nJer\xc3\xb3nimo y Avileses\n_START_PARAGRAPH_\nJer\xc3\xb3nimo y Avileses \xc3\xa9s una pedania pertanyent al municipi de M\xc3\xbarcia, a la Regi\xc3\xb3 de Murcia (Espanya). T\xc3\xa9 una poblaci\xc3\xb3 de 1.126 habitants (Institut Nacional d\'Estad\xc3\xadstica d\'Espanya 2005) i una extensi\xc3\xb3 de 39,437 km\xc2\xb2. Est\xc3\xa0 a uns 33 km de M\xc3\xbarcia i a una altura mitjana de 115 metres sobre el nivell de la mar._NEWLINE_Limita: al nord i a l\'est amb Sucina; al sud amb San Javier i Torre Pacheco; i al nord-est amb Gea y Truyols abans La Tercia._NEWLINE_Celebra les seves festes al juliol, la Verge del Carmen. Al nucli d\'Avileses, una esgl\xc3\xa9sia dedicada es troba a la pla\xc3\xa7a principal del poble en un punt d\'encreuament de tres carreteres (una a Balsicas, una a San Javier i una a Torre Pacheco). En una altra part del poble hi ha l\'escola p\xc3\xbablica; tamb\xc3\xa9 disposa de dispensari, local social de la gent gran i cementiri als afores del poble, tocant a la via f\xc3\xa8rria constru\xc3\xafda fa pocs anys.\n_START_SECTION_\nHist\xc3\xb2ria\n_START_PARAGRAPH_\nDes del segle XIII se sap de l\'exist\xc3\xa8ncia a la zona de masies i m\xc3\xa9s tard grups de masies. Alguna caracter\xc3\xadstica o el nom dels propietaris va donar nom als llocs (Balsicas, per haver-hi moltes basses petites, per exemple, o Avileses per la fam\xc3\xadlia castellana dels Avil\xc3\xa9s que va rebre els terrenys al segle XVII (tamb\xc3\xa9 van rebre terrenys en altres llocs altres fam\xc3\xadlies, i abans fam\xc3\xadlies catalanes i aragoneses despr\xc3\xa9s de la conquesta catalana). El nucli de Lo Jer\xc3\xb3nimo deriva de la pres\xc3\xa8ncia del convent de Los Jer\xc3\xb3nimos (la parla popular murciana es menja les "s" al final), a pocs kil\xc3\xb2metres del nucli urb\xc3\xa0. Aquestes masies i petits grups vivien de l\'agricultura i les pastures. Segurament ja al segle XVIII es form\xc3\xa0 el nucli de Los Avileses, que podria situar-se en el lloc d\'un encreuament de camins amb d\'una masia principal continuadora de les viles romanes i anomenades rafales durant el per\xc3\xadode musulm\xc3\xa0, que formaven una unitat econ\xc3\xb2mica completa amb lloc per la fam\xc3\xadlia, treballadors, ramats, collites i eines. Altres nuclis van sorgir tamb\xc3\xa9 aprofitant alguna circumst\xc3\xa0ncia com una ermita, un pou d\'aigua, una torre etc. Fou a partir de llavors que es van instal\xc2\xb7lar al nucli alguns artesans (ferrers, botiguers, teixidors, fusters) per cobrir les necessitats de l\'economia agr\xc3\xadcola. Com que els cens d\'aquests nuclis es comptava junt amb el de M\xc3\xbarcia, no es pot seguir l\'evoluci\xc3\xb3 demogr\xc3\xa0fica del nucli.'